Boarische Grammatik (Vorsülm und Nousülm)

Es Boarische hout Vor- und Nousülm, mit deane wern naie Werter büldt. Af rain grammatische Endunga (Deklination und Konjugation) wird niat agånga, wal des find'ma in de åndern Artikl zo da boarischn Grammatik.
Vorsülm.
D Vorsülm, dej wou niat fir sich alloans stej kinna, han da-, va-/vo-, ent-, b-/be-, z-/za-, er-, g-/ge- und u-/un-.
Es da- wird vor Verbm henkt. Stej tout's gern fir des, das in Grundwort wos gschiat oder tou wird, und des nou firte wird und wos zwech kummt, des hoisst'ma in da Sprouchwissnschaft "perfektiv". Baispül han "dalem, daspechtn, dafrejsn, datatschn, dablecka". Waiters stejt's in Werter wej "daborma, daklern, dahuln". In Standarddaitschn entspricht des an "er-", und söltener an "ver-" oder an "zer-".
Ar es va-/vo- kummt efters fir, ba Verbm wej "valejsn, vatou" oder ba Adjektiv wej "varåtzt, vastulns". In Standarddaitschn entspricht des an "ver-".
Es b-/be- kummt in Boarischn niat su oft fir wej in Standarddaitschn. Gsprocha wird's vor "s", "sch" und "st" normålerwais, und vor "f" tolwais åls "b-", ansunstn åls "be-". Beispülswais "bsunders, Bschoid, bstölln, Bsteck, bfåltn", ower "bedejna, beruing".
Es z-/za- kummt fir baispülswais in "zlaffa, zraissn, zruck, zsåmm, zwider". Normålerwais wird's "z-" gsprocha, aa vor "s" und "sch". In Standarddaitschn stejt dou a "zer-" oder a "zu-".
Es er- kummt in Boarischn niat su oft fir wej in Standarddaitschn, in Boarischn hoisst's gern "da-".
Es g-/ge- is ba Verbm d Vorsülm fir d Vagångahait, beispülswais "i bi ghockt, i ho gessn". Waiters stejt's ba Adjektiv, Adverbien, Partizipien, Verbm (dou niat fir d Vagångahait) und Substantiv, baispülswais "gfarle, grejwe, gnou, gschai, gritzt, gschnin, se gfraia, glånga, Gschroa, Gsatzl". Normålerwais wird's "g-" gsprocha, ower vor "b, d, g, p, t, k, z" hejert'ma's niat, und in oa Werter hoisst's "ge-", baispülswais "Getratsch, Getritschl".
Es u-/un- stejt fir a Gechatol, baispülswais "unguat, unrecht, Unrou", oder ejamol fir des, das'ma wos schlecht oder vakejert findt, baispülswais "umasse, Unding".
Aingstandiche Werter kinna aa Vorsülm wern, zmejerscht han des Präpositiona und Adverbien: "afschaua, åschaua, herschaua, weggschaua, zouschaua, Åfång, afmupfad".
Nousülm.
De eftestn Nousülm han ba Adjektiv -e/-ig/-ich, -le/-lich, -isch, -erisch, -at, -ad, -masse, -håft, -såm, ba Substantiv -er, -e/-in, -erer, -erai, -hait/-at, -kait, -ung/-ing, -schåft, -tuam/-toum/-tum, -at, -ads/-ats, -al/-l/-ala/-la/-ai/-ei/-le, -i, ba Verbm -ad, -ln, -ern, -etzn/-atzn/-itzn/-tzn, ba Adverbien -(er)wais, -s.
Es -ig/-ich wird normålerwais zo ran -e vaschliffa. Wenn niat, wird's in Sid- und in Mittlboarischn åls "-ig", und in Nordboarischn und in an Tol ostmittlboarische Dialekt åls "-ich" assprocha. Dekliniert wird's: "richte/richtig/richtich, a richtiger/richticher, an richting(a)/richtign, a richtige/richtiche, a richtes/richtigs". De niat vaschliffana Forma wern haintzatoch mejerer.
Es -lich wird a normålerwais zo ran -le vaschliffa, und dekliniert wird's: "wirkle/wirklich, a wirklicher, an wirkling(a)/wirklichn, a wirkliche, a wirkles/wirklichs". De niat vaschliffana Forma wern haintzatoch mejerer.
Es -at is a boarische Nousülm. Ba Werter, dej wou ins Standarddaitsche ainegfunna hom, wird's åls "-ert" gschrim ("deppert", "spinnert"), wos ower ainggle niat richte is, wal's af an ålts "-iht, -aht" zruckgejt. Åghenkt wird's ba Adjektiv und Substantiv, baispülswais "bortat, deppat, dreckat, Oputzat".
Es -ad is erschtns es Partizip Präsens, vahouchsprouchlicht "-end". Des wird ower kam åls an ainggles Partizip hergnumma, sundern normålerwais fir Quase-Adjektiv, baispülswais "blejade Rousn, a kochads Wåsser", oder a echts Adjektiv, baispülswais " (g)spinnad". Zwoatns is's d Endung von boarischn Konjunktiv, baispülswais "i gangad, i kamad, i redad".
Es -ads/-ats is ainggle a substantivierts Partizip oder a substantivierter Infinitiv in Genetiv, baispülswais "Fressads und Saffads, Raffads, Rennads, Mannats, Waiwats".
Es -masse, åghenkt ån Adjektiv, kummt efters fir as wej in Standarddaitschn, baispülswais "arwatsmasse, baispülsmasse, grichtsmasse".
Es -er, åghenkt ån Substantiv, bezaichnat haptsechle Laitt, baispülswais "Arwaiter, Bauer, Metzger, Retter". Ejamol wird's aa fir Verbalabstrakta braucht, dou efters vadopplt åls -erer, baispülswais "Houster(er), Schnauffer(er)". Firkumma tout es "-erer" ower aa fir Laitt, baispülswais "Posterer, Stoderer".
Ba Frauan wird stot an "-er" a -ere åghenkt, ålso "Arwaitere, Baiere, Metzgere, Rettere". Es -e aa fir Nama, baispülswais "d Bernauere". Ner vadaitlicht hoisst's "-in".
Es -erai stejt fir es Gwerb oder es Gscheft, baispülswais "Beckerai, Metzgerai". Oder fir Substantiv, dej wou vo Verbm ogloitt han, baispülswais "Fresserai, Schinderai, Tanzerai", und dou is nou oft oschatze gmoant.
Es -hait/-at und es -kait loitn Substantiv vo Adjektiv o, baispülswais "Dummhait, Fraihait", und vaschliffa "Glengat, Krankat, Wourat". Mit zwoa Endunga: "Ejwekait/Ejwichkeit, Erlekait/Erlichkait".
Es -ung - nordboarisch aa -ing - loitt Substantiv o, baispülswais "Asstöllung, Kraizung, Zaitung". Es Boarische vazichtt ower oft afs Substantiviern vo Verbm mit "-ung", des kummt in Standarddaitschn efters fir.
D Verkleanerungs- und Buzalforma lautn je noun Dialekt ånderscht: Groustols -al/-l, in Nordboarischn aa -ala/-la, in Mittlboarischn aa -ai/-ei, in Sidboarischn aa -le. D Såch oder da Mensch mou niat umbedingt kloa, dantsche oder michad sa. A "Radl" kå a kloans Zåradl sa, oder a grejssers Wongradl, oder a Forradl, ner a Mülrod is z grous. Baispül iwerhapps han "Buzal, Glasl, Bretl, Flinsal, Hundal, Kaschperl, Mankal, Schmankal, Schwammal, Ziwal, Zuckerl".
Es -i stejt fir Festtach, baispülswais "Georgi, Martini". Oder fir Nama vo Laitt, baispülswais "d Kathi, d Rosi, da Pauli", dou aa -e: "da Kare und da Lucke".
Es -ln stejt ba Verbm, ogloitt vo Substantiv oder Adjektiv. Entweder das'ma wos tout und des hout wos mit dean Begrif zon tou: "gattln, radln, fejssln, stangln, blejdln" (vo "Gattn, Radl, Fous, Stånga, blejd"). Oder, das wos zon schmecka is: "brandln, fischln, rossln, grawln" (vo "Brånd, Fisch, Ros, grab").
Es -ern stejt ba Verbm, wenn'se wos widerhult (Iterativum) oder in d Leng zejgt, baispülswais "rulern, schöllern".
Es -etzn/-atzn/-itzn/-tzn is ar a Iterativum oder a Intensivum, baispülswais "achetzn, juchetzn, naffetzn, quacketzn", und vakirzte Forma, baispülswais "juchzn, natzn, saifzn".
Es -s stejt ba Adverbien, baispülswais "efters, ejers, frejers, waiters" und mit -ling: "nalings, arschlings". Tolwais kå'ma dej "-s" a weggaloun.